《癸丑元日柬藏公兼报石范二君消息》
清代·李锴

水石常流峙，观空趣日新。年谁司去住，节谩别冬春。

寓道宁离司，依方早绝因。丘林齐众妙，天地适斯人。

独立浮香海，群生触幻尘。范丹愁束缚，石德易艰辛。

风隼收双翮，云鸾孑一身。熟图归小隐，百计度清贫。

更切卑栖在，深惭困踬频。泥涂长紊紊，牛马共甡甡。

袁虎仍舟子，王尼实隶臣。知非衰齿近，寡过昔贤纯。

晚节敦初服，秋山立紫旻。乱行缘自饰，息景转多嗔。

桃梗漂无极，衣珠照有神。何当回般若，同与慧灯邻。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。